[{"text_idx": "#000002", "text": "Yn yr wythnos yn dechrau 12 Gorffennaf cynhaliodd yr Uned Datblygu Dysgu ac Addysgu y prosiect Beth yw modiwl Blackboard wedi\u2019i gynllunio\u2019n dda? Dewiswyd 9 myfyriwr yn Llysgenhadon Dysgu i weithio gyda ni. Roedd y grw\u0302p yn cynnwys: un myfyriwr Hanes israddedig 3edd flwyddyn, un myfyriwr Astudiaethau Plentyndod israddedig 3edd flwyddyn, dau fyfyriwr israddedig Llenyddiaeth Saesneg ac Ysgrifennu Creadigol 2il flwyddyn, un myfyriwr Economeg israddedig 3edd flwyddyn, un myfyriwr Hawliau Dynol a Chyfraith Ddyngarol Ryngwladol uwchraddedig, un myfyriwr 3edd flwyddyn a dau fyfyriwr 2il flwyddyn Seicoleg israddedig."}, {"text_idx": "#000003", "text": "Trwy gydol y prosiect bu\u2019r myfyrwyr yn gweithio ar y tasgau canlynol, yn annibynnol ac yn rhan o\u2019r grw\u0302p:"}, {"text_idx": "#000005", "text": "Dros yr wythnosau nesaf, byddwn yn cyhoeddi canfyddiadau\u2019r prosiect yn cynnwys blogiau gan y Llysgenhadon eu hunain. Rydyn ni\u2019n ddiolchgar iawn i Angela, Erin, Katie, Ammaarah, Elisa, Lucie, Charlotte, Gabriele a Nathalia am eu gwaith caled ar y prosiect. Credwn y bydd yr holl staff yn ystyried y canfyddiadau yr un mor ddefnyddiol ag y gwnaethom ni."}, {"text_idx": "#000006", "text": "Wrth i fy nghyfnod i fel Arbenigwr Dysgu Ar-lein yr Uned ddod i ben, rwy\u2019n hynod o falch a diolchgar i allu gorffen drwy gynnal y prosiect hwn. Rydw i wir yn credu y dylai cynnwys myfyrwyr yn weithredol wrth gynllunio eu dysgu fod yn flaenoriaeth ac rwy\u2019n gobeithio am fwy o gyfleoedd ar gyfer partneriaethau staff-myfyrwyr. Hoffwn ddiolch i\u2019r holl staff y cefais gyfle i weithio gyda nhw dros y misoedd diwethaf, diolch am eich gwaith ysbrydoledig a\u2019ch ymrwymiad parhaus i ddarparu\u2019r profiad gorau bosibl i\u2019n myfyrwyr."}, {"text_idx": "#000008", "text": "Fel arweinydd ein rhaglen TUAAU, rwy\u2019n cadw llygad allan am adnoddau i helpu staff i addysgu\u2019n effeithiol. Mae\u2019r rhain yn cynnwys gweminarau, podlediadau, pecynnau cymorth ar-lein, cyhoeddiadau a mwy. Mae\u2019r pynciau\u2019n cynnwys dysgu gweithredol, addysgu ar-lein/cyfunol, hygyrchedd/cynhwysiant, a dylunio dysgu effeithiol yn seiliedig ar wyddoniaeth wybyddol. Rwyf wedi rhestru isod eitemau y sylwais arnynt yn ystod yr wythnos ddiwethaf. Er mwyn eglurder, ein polisi yw dangos y teitlau a\u2019r disgrifiadau yn yr iaith y cyflwynir yr adnoddau ynddi."}, {"text_idx": "#000009", "text": "Ewch i\u2019r dudalen archebu Hyfforddiant Staff i weld pa hyfforddiant a gynigir gan yr Uned Datblygu Dysgu ac Addysgu a staff eraill Prifysgol Aberystwyth. Gobeithio y bydd y crynodeb wythnosol hwn o adnoddau yn ddefnyddiol ichi. Os oes gennych unrhyw gwestiynau neu awgrymiadau, cysylltwch a\u0302\u2019n ti\u0302m ar lteu@aber.ac.uk. Efallai hefyd yr hoffech ddilyn fy nghyfrif Twitter, Mary Jacob L&T."}, {"text_idx": "#000015", "text": "Cyn cyflwyno\u2019r wicis \u2018roedd myfyrwyr yn ymgymryd a\u0302\u2019r ymarfer trwy greu a rhoi cyflwyniad PowerPoint grw\u0302p 15 munud i\u2019r dosbarth, gyda 10 munud arall ar gyfer cwestiynau.\u2019 Newidiodd Dr Mandy Talbot fformat yr aseiniad er mwyn:"}, {"text_idx": "#000017", "text": "\u2018Cynnig mwy o gyfle i fyfyrwyr ryngweithio a\u0302 gwaith grwpiau eraill: Trwy fformat wici gall myfyrwyr ymweld a\u0302 chyflwyniadau ei gilydd dros gyfnod estynedig. Mae gan dudalennau wici hefyd flychau ar gyfer sylwadau sy\u2019n galluogi myfyrwyr i holi a chynnal trafodaeth ar y safleoedd eraill.\u2019"}, {"text_idx": "#000018", "text": "\u2018Datblygu sgiliau TG myfyrwyr: Bydd myfyrwyr yn dysgu sut i greu a strwythuro tudalennau gwe\u2019."}, {"text_idx": "#000020", "text": "...heriau, awgrymiadau, a dealltwriaeth o nifer wahanol adrannau yn y brifysgol! Rwyf wedi cael amser wrth fy modd dros yr 11 mis diwethaf yn gweithio gyda\u2019r Uned Datblygu Dysgu ac Addysgu fel Arbenigwr Dysgu Ar-lein."}, {"text_idx": "#000022", "text": "Wrth i mi a\u2019m cydweithwyr, sy\u2019n arbenigo ym maes Dysgu Ar-lein, symud ymlaen i heriau eraill, roeddwn eisiau manteisio ar y cyfle hwn i ddiolch i\u2019r holl gydweithwyr yn y Gwasanaethau Gwybodaeth, ac yn arbennig i\u2019r Uned Datblygu Dysgu ac Addysgu, am fod mor groesawgar a chaniata\u0301u i mi feithrin gwell dealltwriaeth a gwerthfawrogiad o\u2019r gwaith amlochrog y mae\u2019r adran yn ei wneud. Diolch o galon i gyd!"}, {"text_idx": "#000025", "text": "Diben y polisi wedi\u2019i ddiweddaru oedd sicrhau ei fod yn cyd-fynd a\u0302\u2019n Polisi Cipio Darlithoedd a rhoi gwell eglurder am ei gwmpas a\u2019r gofynion gan staff a myfyrwyr."}, {"text_idx": "#000029", "text": "Cwmpas yr E-gyflwyno a\u2019r E-adborthSut mae ein technolegau E-gyflwyno\u2019n defnyddio eich data chi a\u2019ch myfyrwyrAwgrymiadau ar gyfer cyflwyno gwaith yn electronig, cynnwys dyddiadau cau, rhoi cyfle i\u2019r myfyrwyr ymarfer cyflwyno.Graddio a disgwyliadau adborthCyflwyno traethodau hir yn electronigCyfnodau CadwHawlfraintSut yr ymdrinnir a\u0302 methiannau TGCyfarwyddyd hygyrchedd i staff a myfyrwyrY gefnogaeth sydd ar gael"}, {"text_idx": "#000030", "text": "Mae\u2019n ein tudalen E-gyflwyno\u2019n amlinellu\u2019r holl gymorth a\u2019r hyfforddiant sydd ar gael i staff ar e-gyflwyno. Os oes gennych chi unrhyw gwestiynau ynghylch sut i ddefnyddio\u2019r offer hyn anfonwch e-bost atom ar (eddysgu@aber.ac.uk)."}, {"text_idx": "#000032", "text": "Fel rhan o raglen DPP eleni, cawsom groesawu nifer o siaradwyr gwadd a\u2019n cyflwynodd i safbwyntiau newydd ac arbenigedd unigryw ar amrywiol agweddau ar ddysgu ac addysgu. Er mwyn paratoi am y flwyddyn sydd i ddod, hoffem eich atgoffa o rai o\u2019r pynciau a drafodwyd a\u2019r adnoddau sydd ar gael i chi. Ein gobaith yw, trwy ddatblygu ar y sesiynau hyn a sesiynau eraill a drefnwyd i chi gan yr Uned eleni, y byddwch yn teimlo\u2019n barod i addasu ac arloesi wrth addysgu."}, {"text_idx": "#000034", "text": "Rhannodd prif siaradwr gwadd cynhadledd yr haf diwethaf, yr Athro Ale Armellini, ei fewnwelediad a\u2019i gyngor ar ddysgu arloesol ac addysgeg ar-lein."}, {"text_idx": "#000036", "text": "Yng Nghynhadledd Fach gyntaf y flwyddyn, cawsom gyfle i wrando ar Dr Naomi Winstor oedd yn dadlau mai mater o ddyluniad, yn y bo\u0302n, yw cynyddu\u2019r defnydd a wneir gan fyfyrwyr o adborth, ac y gellir trawsffurfio rhan y myfyrwyr mewn asesiad trwy roi cyfleoedd iddynt ddatblygu\u2019r sgiliau angenrheidiol i ddefnyddio adborth yn effeithiol, a rhoi cyfleoedd iddynt ddefnyddio adborth,."}, {"text_idx": "#000038", "text": "Ym mhrif araith y Gynhadledd Fach hon, dysgodd y gynulleidfa am elfennau allweddol seicoleg gadarnhaol yng nghyd-destun addysg uwch a strategaethau ymarferol er mwyn gwella eu lles eu hunain."}, {"text_idx": "#000040", "text": "Edrychodd Kate Lister o Advance HE ar greu cymunedau digidol effeithiol a all gyfrannu at roi ymdeimlad o berthyn a phwrpas i fyfyrwyr, hyrwyddo cysylltiadau ystyrlon, a rhoi cefnogaeth heb ddibynnu ar y campws."}, {"text_idx": "#000043", "text": "Dr Sally Brown a Dr Kay Sambell \u2013 Improving assessment and feedback processes post-pandemic: authentic approaches to improve student learning and engagement."}, {"text_idx": "#000044", "text": "Yn ystod ein Gw\u0302yl Fach ar asesu, arweiniodd Dr Sally Brown a Dr Kay Sambell weithdy a gynlluniwyd i atgyfnerthu\u2019r hyn a ddysgwyd yn ystod y newidiadau cymhleth a wnaed gan academyddion y llynedd, ac edrych yn fanwl ar y syniad o ddulliau asesu dilys."}, {"text_idx": "#000047", "text": "Gwahoddwyd yr Athro Mick Healey a Dr Ruth Healey i gyflwyno gweithdy yngly\u0302n a\u0302 phartneriaethau rhwng myfyrwyr ac aelodau staff, a chawsant eu holi ynghylch cael myfyrwyr i gymryd rhan yn y prosiectau a\u2019r darpariaethau rydym yn eu cyflwyno ar hyn o bryd."}, {"text_idx": "#000049", "text": "Roedd siaradwr gwadd cyntaf Cynhadledd Dysgu ac Addysgu eleni yn so\u0302n am flaenoriaethu iechyd a lles staff."}, {"text_idx": "#000053", "text": "Yn olaf, cafodd y brif araith yng nghynhadledd eleni ei chyflwyno gan Dr Chrissi Neratzi a siaradodd am addysgeg agored a hyblyg."}, {"text_idx": "#000055", "text": "Cyflwynodd Joe Probert ac Izzy Whitley o Vevox, sef meddalwedd pleidleisio\u2019r brifysgol, sesiwn ar sut i ddefnyddio pleidleisio\u2019n effeithiol er mwyn ennyn diddordeb dysgwyr."}, {"text_idx": "#000056", "text": "Bob blwyddyn, mae\u2019r Grw\u0302p E-ddysgu\u2019n creu modiwlau newydd yn Blackboard yn barod ar gyfer addysgu\u2019r flwyddyn nesaf. Ar gyfer blwyddyn academaidd 2021/22 penderfynodd yr adrannau\u2019n fewnol a fyddai\u2019r modiwlau\u2019n cael eu gadael yn wag neu a fyddai\u2019r cynnwys yn cael ei gopi\u0308o. Bydd modiwlau ar gyfer 2021-2022 ar gael o ddechrau mis Awst."}, {"text_idx": "#000057", "text": "Bydd modiwlau staff yn yr adran Daearyddiaeth a Gwyddorau Daear ac IBERS yn cael eu creu\u2019n wag. Rydym wedi paratoi\u2019r Cwestiynau Cyffredin hyn gyda chanllawiau manwl ar gopi\u0308o gwahanol elfennau o un modiwl i\u2019r llall yn Blackboard."}, {"text_idx": "#000060", "text": "Hoffem gynorthwyo staff i baratoi eu modiwlau gymaint ag y gallwn. Rydym yn hapus i drefnu ymgynghoriad dros Teams. I wneud hynny, anfonwch e-bost at elearning@aber.ac.uk"}, {"text_idx": "#000062", "text": "Cawsom amrywiaeth eang o gyflwyniadau drwy gydol y gynhadledd. Un thema a ddaeth i\u2019r amlwg i mi oedd y ffordd roedd defnydd o ddull dysgu cyfunol yn cynnig gwell hygyrchedd yn benodol drwy deilwra cynnwys modiwlau i weddu i anghenion myfyrwyr. Ym Mhrifysgol Aberystwyth rydym ni\u2019n falch fod gennym ystod mor amrywiol o fyfyrwyr ac rydym yn darparu dull addysgu cynhwysol. Mae rhai o\u2019r ffyrdd mae ein cyrsiau wedi\u2019u haddasu mewn ymateb i\u2019r amgylchiadau addysgu heriol drwy gydol y pandemig wedi cael effaith sylweddol ar wella hygyrchedd i\u2019n myfyrwyr."}, {"text_idx": "#000064", "text": "Rhoddodd aelodau o\u2019r Adran Saesneg ac Ysgrifennu Creadigol gyflwyniad oedd yn cyflwyno achos o blaid y model hyflex. Dr Louise Marshall, Dr Malte Urban a\u2019r Athro Matt Jarvis oedd yn arwain y cyflwyniad oedd yn gwerthuso manteision y model addysgu hyflex. Roedd myfyrwyr yn gwerthfawrogi hyblygrwydd y dull addysgu ar-lein, oedd yn golygu os oedden nhw\u2019n absennol oherwydd ynysu, salwch neu amgylchiadau eraill, eu bod yn dal i allu ymgysylltu a\u0302\u2019r cynnwys a mynychu sesiynau. Siaradodd dau fyfyriwr o\u2019r adran, Alex a Louise, am eu profiadau cadarnhaol o\u2019r model hyflex a sut roedd yn gwella hygyrchedd a chynhwysiant. Rhaid cyfaddef mai hwn oedd un o fy hoff gyflwyniadau, felly os cewch chi gyfle, gwrandewch arno. I gael rhagor o wybodaeth, cliciwch yma i weld y cyflwyniad."}, {"text_idx": "#000066", "text": "Roedd cyflwyniad Kittie Belltree, Mary Glasser, Cal Walters-Davies, a Caroline White o\u2019r Gwasanaethau Cymorth i Fyfyrwyr a Gyrfaoedd yn ymwneud ag effeithiau dysgu cyfunol ar fyfyrwyr niwroamrywiol. Nodwyd nad oedd profiad pob myfyriwr o ddysgu cyfunol yn arbennig o fanteisiol a bod rhai myfyrwyr niwroamrywiol yn ei chael yn anodd addasu i\u2019r dulliau newydd o ddysgu ac addysgu. Yn y cyflwyniad cafwyd gwybodaeth gan y gwasanaeth hygyrchedd ar ffyrdd y gall staff gefnogi myfyrwyr niwroamrywiol a helpu i sicrhau bod cynnwys eu modiwlau\u2019n hygyrch. Hefyd cafwyd canllaw defnyddiol ar gyfer addysgu cynhwysol. I gael rhagor o wybodaeth, cliciwch yma i weld y cyflwyniad."}, {"text_idx": "#000067", "text": "Rwy\u2019n credu mai\u2019r hyn mae\u2019r symud cyflym i\u2019r model hyflex wedi\u2019i ddangos yw\u2019r defnydd ehangach posibl o ddulliau gwahanol o addysgu. Mae wedi arwain at ddarlithwyr yn gallu rhoi cais ar gyflwyno dulliau mwy beiddgar o addysgu ac asesu. Mae wedi cynnig cyfle i adrannau fyfyrio ar y ffordd y caiff cynnwys cyrsiau ei gyflwyno ac wedi dysgu rhai gwersi a sgiliau allweddol y gellir eu defnyddio i ddatblygu cynnwys cyrsiau ymhellach."}, {"text_idx": "#000069", "text": "Mae\u2019r ail astudiaeth achos ar ddefnyddio offer rhyngweithiol Blackboard yn dangos defnydd effeithiol o brofion ar gyfer asesiadau adolygol a ffurfiannol gan Dr Ruth Wonfor o IBERS."}, {"text_idx": "#000071", "text": "Rwy\u2019n defnyddio profion Blackboard un ai ar gyfer profion adolygol neu brofion ffurfiannol yn y rhan fwyaf o\u2019m modiwlau."}, {"text_idx": "#000073", "text": "Rydw i wedi dewis defnyddio profion Blackboard am amrywiaeth o resymau. O ran y profion adolygol, rydw i wedi eu defnyddio mewn modiwl i\u2019r flwyddyn gyntaf ar anatomeg a ffisioleg. Mae\u2019r modiwl hwn yn rhoi llawer o wybodaeth sylfaenol ar fywydeg elfennol a ddefnyddir gan y myfyrwyr ym modiwlau\u2019r dyfodol, felly roedd arna i eisiau cynllunio asesiad a fyddai\u2019n fodd i roi prawf ar amrywiaeth eang o bynciau ar draws y modiwl sy\u2019n bodloni canlyniadau dysgu eithaf eang. Mae profion aml-ddewis wedi gweithio\u2019n dda iawn ar gyfer hyn ac mae\u2019n cyd-fynd yn dda a\u0302\u2019r gwaith rwy\u2019n ei wneud yn y modiwl i geisio annog y myfyrwyr i ddefnyddio cardiau fflach i ddysgu. Mae budd y cardiau fflach yn amlwg i\u2019r myfyrwyr yn y prawf hwn."}, {"text_idx": "#000074", "text": "Ar gyfer yr asesiadau ffurfiannol, rydw i wedi dewis defnyddio profion Blackboard am amrywiaeth o resymau. Yn y gorffennol, rydw i wedi tueddu i\u2019w defnyddio fel ffordd i fyfyrwyr brofi eu dealltwriaeth ar ddiwedd pwnc. Ond, yn ystod y cyfnod o ddysgu ar-lein rydw i wedi dechrau eu defnyddio i ofyn cwestiynau y byddwn i wedi eu gofyn yn y ddarlith i wneud yn siw\u0302r bod pawb yn deall. Mae hyn wedi bod yn wych er mwyn fy helpu i strwythuro\u2019r addysg a gwneud yn siw\u0302r nad yw\u2019r myfyrwyr yn brysio ymlaen i adrannau newydd heb ddeall yn iawn beth oedd angen iddynt ei wneud yn yr adran flaenorol."}, {"text_idx": "#000077", "text": "Rwy\u2019n defnyddio ystod ehangach o opsiynau ar gyfer y profion ffurfiannol er mwyn cyd-fynd a\u0302\u2019r hyn rydw i eisiau i\u2019r myfyrwyr ei ddysgu. Er enghraifft, rydw i wedi defnyddio\u2019r cwestiynau paru ar o\u0302l mynd trwy\u2019r derminoleg, fel bod yn rhaid i\u2019r myfyrwyr baru\u2019r termau a\u0302\u2019r disgrifiad cywir. Rydw i hefyd yn ceisio defnyddio\u2019r adborth i\u2019r cwestiynau ffurfiannol hyn i annog y myfyrwyr i lywio eu dysg eu hunain. Felly yn hytrach na dweud wrth y myfyrwyr eu bod wedi ateb cwestiwn yn anghywir a rhoi\u2019r ateb cywir iddynt, rwy\u2019n defnyddio\u2019r adborth i gyfeirio\u2019r myfyrwyr at y sleid neu\u2019r rhan o\u2019r ddarlith lle mae\u2019r ateb i\u2019w gael. Y gobaith yw bod hyn yn eu hannog i strwythuro mwy ar eu gwaith dysgu ac adolygu."}, {"text_idx": "#000079", "text": "Beth yw barn eich myfyrwyr am yr offeryn hwn?"}, {"text_idx": "#000080", "text": "Rydw i wedi cael adborth eithaf da gan y myfyrwyr ar y profion BB. Mae llawer ohonynt wedi so\u0302n eu bod yn eu helpu i astudio a mynd dros bynciau er mwyn deall lle mae angen iddynt ymdrechu fwy gyda\u2019u hastudiaeth bellach. Rydw i hefyd wedi helpu i leihau gorbryder myfyrwyr yngly\u0302n a\u0302\u2019r profion adolygol terfynol trwy ddefnyddio profion ffurfiannol trwy gydol y modiwl. Gan fod y prawf adolygol rwy\u2019n ei ddefnyddio yn un ar fodiwl y flwyddyn gyntaf yn semester 1, mae\u2019r myfyrwyr yn aml yn eithaf pryderus yngly\u0302n a\u0302\u2019r hyn i\u2019w ddisgwyl ar lefel prifysgol. Gallaf felly eu cyfeirio at y profion ffurfiannol fel enghreifftiau o lefel y cwestiynau y bydd disgwyl iddynt eu hateb yn yr arholiad."}, {"text_idx": "#000082", "text": "Fy mhrif gyngor fyddai rhoi digon o amser i chi\u2019ch hun i lunio\u2019r profion. Mae\u2019r cam cychwynnol o ysgrifennu cwestiynau ac adborth da i\u2019r myfyrwyr yn cymryd peth amser. Ond ar o\u0302l i chi dreulio\u2019r amser hwnnw, mae\u2019r profion yn barod i\u2019w defnyddio bob blwyddyn. Heb os, mae\u2019n werth yr amser a dreulir er mwyn helpu\u2019r myfyrwyr ac i gael syniad o\u2019u dealltwriaeth, a gweld lle gall fod angen rhoi mwy o eglurhad ar bynciau. Gwnewch yn siw\u0302r hefyd eich bod yn sefyll y profion eich hun! Wrth wneud y prawf fy hun, rydw i wedi sylwi ar ambell i gamgymeriad neu gwestiynau sydd angen bod yn fwy eglur ac mae\u2019n ddefnyddiol iawn er mwyn gweld sut bydd fformat terfynol y cwestiynau yn ymddangos i\u2019r myfyrwyr."}, {"text_idx": "#000087", "text": "Roedd yn bleser gweld cynifer o wynebau yn y Gynhadledd Dysgu ac Addysgu rithwir eleni. Un o\u2019r uchafbwyntiau imi oedd gallu dathlu\u2019r pump a enillodd Wobr Cwrs Nodedig. Ers cychwyn y pandemig, nid ydym wedi gallu cydnabod ein henillwyr yn ystod y seremoni\u0308au graddio fel sydd wedi digwydd yn y gorffennol. Felly, mae sesiwn gwobrwyo\u2019r enillwyr yn ein galluogi ni i rannu\u2019r arferion gwych a blaengar yma ym Mhrifysgol Aberystwyth."}, {"text_idx": "#000090", "text": "Mae\u2019r modiwl craidd blwyddyn gyntaf hwn yn rhoi\u2019r sgiliau y mae eu hangen ar fyfyrwyr i\u2019w cynnal drwy gydol eu gradd Seicoleg. O ganlyniad i\u2019r modd arloesol y cynlluniwyd y gwaith asesu, y cynnwys dwyieithog, y drefn dda oedd ar bethau a\u2019r cyfathrebu clir a\u0302 myfyrwyr, Hanna oedd enillydd y gystadleuaeth eleni. Os ydych yn chwilio am ysbrydoliaeth i\u2019ch helpu chi i ddod a\u0302\u2019r canlyniadau dysgu, y gwaith asesu a\u2019r cynnwys ynghyd, edrychwch ar y modiwl hwn. Mynnwch gip ar y daith o gwmpas modiwl PS11320."}]